Na temelju članka 32. Statuta Općine Ivanska („Službeni vjesnik Općine Ivanska“ broj 01/13 i 11/13 ), Općinsko vijeće Općine Ivanska na svojoj 17. sjednici održanoj 30.11. 2015. godine donosi

**O D L U K U**

 o obavljanju dimnjačarskih poslova na području

Općine Ivanska po hitnom postupku

Članak 1.

 Ovom odlukom Općinsko vijeće Općine Ivanska Odluku o obavljanju dimnjačarskih poslova na području Općine Ivanska donosi po hitnom postupku.

Članak 2.

Ova Odluka stupa na snagu danom objave u Službenom vjesniku Općine Ivanska.

BJELOVARSKO-BILOGORSKA ŽUPANIJA

OPĆINA IVANSKA

OPĆINSKO VIJEĆE

Klasa:363-02/15-01/4

Urbroj:2110/02-01-15-1

Ivanska, 30.11. 2015.

PREDSJEDNICA:

Ivana Peršić v.r.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Na temelju članka 14. Zakona o zaštiti od požara (NN broj 92/10) i članka 32. Statuta Općine Ivanska („Službeni vjesnik“ Općine Ivanska broj 01/13 i 11/13), u vezi s člankom 4. Zakona o komunalnom gospodarstvu (Narodne novine 26/03 – pročišćeni tekst, 82/04, 110/04, 178/04, 38/09, 79/09, 153/09, 49/11, 84/11, 90/11 , 144/1294/13., 153/13., 147/14 i 36/15 ), Općinsko vijeće Općine Ivanska na svojoj 17. sjednici održanoj 30.11. 2015. godine donijelo je

**O D L U K U**

**o obavljanju dimnjačarskih poslova na području općine Ivanska**

**I. OPĆE ODREDBE**

**Članak 1.**

Ovom se Odlukom u svrhu zaštite života ljudi i imovine od požara uređuje obavljanje dimnjačarskih poslova na području općine Ivanska.

**Članak 2.**

Pod obavljanjem dimnjačarskih poslova razumijeva se:

- provjera ispravnosti i funkcioniranja dimnjaka i uređaja za loženje,

- obavljanje redovnih i izvanrednih pregleda dimnjaka i uređaja za loženje,

- čišćenje dimnjaka i uređaja za loženje,

- poduzimanje mjera za sprječavanje opasnosti od požara, eksplozija, trovanja, te zagađivanja zraka, kako ne bi nastupile štetne posljedice zbog neispravnosti dimnjaka i uređaja za loženje.

Pod dimnjakom, u smislu ove Odluke, smatra se usponski dimovodni kanal, sabirnica čađe, priključna cijev uređaja za loženje i drugi dijelovi dimnjaka.

Pod uređajem za loženje u smislu ove Odluke smatraju se ložišta na kruta i tekuća goriva.

**II. UVJETI I NAČIN OBAVLJANJA DIMNJAČARSKIH POSLOVA**

**Članak 3.**

Dimnjačarske poslove na području Općine Ivanska obavlja komunalno poduzeće u vlasništvu Općine Ivanska , IVANKOM j.d.o.o. Ivanska , S. Kolara 1. ( u daljnjem tekstu : komunalno poduzeće)

**Članak 4.**

U smislu ove Odluke Općina Ivanska predstavlja jedno dimnjačarsko područje.

**Članak 5.**

Komunalno poduzeće obavlja dimnjačarske poslove na temelju godišnjeg plana pregleda i čišćenja dimnjaka.

Plan iz stavka 1. ovog članka komunalno poduzeće dostavlja Jedinstvenom upravnom odjelu Općine Ivanska na usklađenje .

Sezona za loženje u smislu ove odluke određuje se od 1. listopada do 30. travnja.

**Članak 6.**

Dimnjačarske poslove komunalno poduzeće obavlja u skladu s odredbama zakona, podzakonskih propisa i ove odluke.

**Članak 7.**

Komunalno poduzeće dimnjačarske poslove iz ove Odluke u pravilu obavlja radnim danom u okviru njegovog radnog vremena.

U industrijskim objektima i poslovnim zgradama vrijeme obavljanja dimnjačarskih poslova može se dogovoriti i drugačije s obzirom na prirodu posla i djelatnosti koja se obavlja

u tim objektima.

**Članak 8.**

Komunalno poduzeće je obavezano obavijestiti korisnike dimnjačarskih usluga o obavljanju dimnjačarskih poslova u njihovim objektima najkasnije tri dana prije njihova obavljanja.

Komunalno poduzeće obavijest iz stavka 1. ovog članka postavlja na vidno mjesto u stambenoj ili poslovnoj zgradi, na oglasnoj ploči u naselju i na oglasnoj ploči u općini.

**Članak 9.**

Vlasnici ili korisnici kuća, zgrada, stanova, poslovnih prostora, objekata i postrojenja (u daljnjem tekstu: korisnik usluge) dužni su voditi brigu da se uređaji za loženje i dimnjaci redovito čiste i održavaju u ispravnom stanju sukladno pozitivnim propisima.

**Članak 10.**

Korisnik usluge dužan je komunalnom poduzeću :

- omogućiti pregled i čišćenje dimnjaka i uređaja za loženje,

- dati podatak o broju i vrsti uređaja za loženje i dimnjaka, te o sezoni loženja,

- omogućiti pristup svakom uređaju za loženje i dimnjaku koji se koristi.

**Članak 11.**

Korisnik usluge ne smije komunalnom poduzeću sprječavati pristup do mjesta za čišćenje i pregled dimnjaka i uređaja za loženje niti ga ometati u obavljanju dimnjačarskih poslova.

Radi ispravnog pregleda i čišćenja dimnjaka pristup do vratašca, priključaka, kape

dimnjaka i ostalih dijelova dimnjaka mora uvijek biti slobodan.

Pri obavljanju dimnjačarskih poslova komunalno poduzeće je obvezan voditi brigu o čistoći prostorije korisnika usluge.

**Članak 12.**

Ako komunalno poduzeće utvrdi da na dimnjaku i/ili uređaju za loženje postoje nedostaci, pismeno će o tome obavijestiti korisnika usluge ili upravitelja zgrade i pozvati ih da uklone nedostatke.

Ako se nedostaci iz stavka 1. ovoga članka ne uklone u utvrđenom roku ili se isti nedostatak ponovo utvrdi i pri slijedećem čišćenju i pregledu dimnjaka komunalno poduzeće će o tome obavijestiti Jedinstveni upravni odjel , a ako se radi o uređaju za loženje na plinovito gorivo i distributera plina.

Ako komunalno poduzeće utvrdi postojanje neposredne opasnosti za živote ljudi i imovine koja može nastati daljnjom upotrebom dimnjaka i/ili uređaja za loženje, obavijestit će bez odgode o tome nadležno inspekcijsko tijelo.

O nedostacima utvrđenim na dimnjacima gdje se koriste uređaji za loženje na plinovito gorivo komunalno poduzeće bez odgode obavještava i nadležnog distributera plina, radi poduzimanja mjera iz njihove nadležnosti utvrđenih posebnim propisima.

**Članak 13.**

Komunalno poduzeće je dužno za područje na kojem obavlja dimnjačarske poslove voditi evidenciju o pregledu i čišćenju dimnjaka, te o izvođenju radova kojima se dimnjak zadržava ili vraća u stanje određeno projektom građevine.

Evidencija iz stavka 1. ovoga članka se vodi za svaku kuću i zgradu posebno u dimnjačarskom području, a sadrži:

- oznaku kuće ili zgrade - ulicu i kućni broj,

- ime i prezime korisnika usluge te naziv upravitelja zgrade,

- oznaku dimnjaka koji se pregledavaju i ĉiste,

- datum obavljanja dimnjačarskih poslova i nalaz,

- vrstu i datum izvođenja radova na dimnjaku,

- potpis dimnjačara,

- potpis korisnika usluge kao potvrdu obavljenih dimnjačarskih poslova.

 Evidencija iz stavka 1. ovog članka dostavlja se Jedinstvenom upravnom odjelu Općine Ivanska najkasnije do 31. ožujka tekuće godine za proteklu godinu.

**Članak 14.**

U svrhu održavanja dimnjaka i uređaja za loženje komunalno poduzeće provodi redovite i izvanredne preglede i čišćenja.

**Članak 15.**

Redoviti pregledi u svrhu održavanja dimnjaka provode se na način određen projektom građevine i pozitivnim propisima, a najmanje jedanput godišnje.

Redoviti pregled uključuje najmanje:

- vizualni pregled, u kojeg je uključeno utvrđivanje položaja i veličine pukotina te drugih oštećenja bitnih za očuvanje tehničkih svojstava dimnjaka,

- tlačnu probu u slučaju sumnje,

- usklađenost uređaja za loženje i dimnjaka.

Na način utvrđen u stavku 2. ovoga članka obavlja se i pregled dimnjaka prije prve upotrebe uređaja za loženje, odnosno prije ponovne uporabe ako dimnjak nije bio u uporabi dulje od godinu dana.

Prigodom pregleda dimnjaka, dimnjak se obavezno čisti na način koji je primjeren vrsti dimnjaka (mehanički i/ili na drugi način).

Otpadni materijal i čađu nastalu uslijed čišćenja dimnjaka i uređaja za loženje komunalno poduzeće je u obavezi očistiti i neškodljivo ukloniti na propisan način.

**Članak 16.**

Redoviti pregled dimnjaka obavlja se najmanje:

- u kućanstvima i stambenim zgradama jednom godišnje do 1. listopada tekuće godine,

- u poslovnim i industrijskim objektima dva puta godišnje do 30. travnja i do 1. listopada tekuće godine.

**Članak 17.**

Izvanredni pregled dimnjaka provodi se prije svake promjene uređaja za loženje ili promjene goriva, nakon svakog izvanrednog događaja koji može utjecati na tehnička svojstva dimnjaka ili izaziva sumnju u uporabljivost dimnjaka, te po inspekcijskom nadzoru.

**Članak 18.**

Pregled i čišćenje uređaja za loženje (peći, etažna ložišta, predtlačni kotlovi za centralna grijanja, industrijski izmjenjivači topline i termoenergetski kotlovi) izvodi se sukladno pozitivnim propisima i pravilima struke, a u svrhu očuvanja i zaštite okoliša, te provođenja zaštite od požara.

Pregled i čišćenje uređaja za loženje obavlja se najmanje jedanput godišnje, a po potrebi i češće, ovisno o vrsti i namjeni uređaja za loženje, vrsti goriva i stvarnom vremenu rada uređaja za loženje.

**III. NAPLATA PRUŽENIH USLUGA**

**Članak 19.**

Cijenu za obavljenu dimnjačarsku uslugu plaća korisnik odnosno vlasnik zgrade ili stana (upravitelj zgrade).

Za dimnjačarske usluge obavljene izričito na zahtjev korisnika usluge, a izvan obaveza i rokova utvrđenih ovom Odlukom, plaća tražitelj usluge.

Dimnjačarske usluge naplaćuju se prema cjeniku komunalnog poduzeća ovjerenog od strane Općine Ivanska.

**Članak 20.**

Komunalno poduzeće je dužno nakon čišćenja dimnjaka i uređaja za loženje, a na temelju stvarno izvršenih količina čišćenja ovjerenih od korisnika usluge, izdati račun za izvršenu uslugu s potvrdom o izvršenoj usluzi.

**IV. NADZOR**

 **Članak 21.**

Nadzor nad provođenjem odredaba ove Odluke obavlja komunalni redar Općine Ivanska, osim ako se ne radi o nadzoru iz nadležnosti državnih tijela i inspekcija.

Komunalni redar Općine Ivanska u vršenju nadzora nad provođenjem odredaba

ove odluke ovlašten je:

- narediti obavljanje dimnjačarskih poslova, ako utvrdi da ih ovlašteni dimnjačar ne

obavlja ili ih ne obavlja potpuno,

- zabraniti neovlašteno obavljanje dimnjačarskih poslova,

- nadzirati vođenje evidencije,

- izdati obavezni prekršajni nalog protiv prekršitelja,

- naplatiti novčanu kaznu na mjestu počinjena prekršaja,

- poduzimati i druge odgovarajuće mjere.

 Pritužbe na rad komunalnog poduzeća dostavljaju se u pisanom obliku Jedinstvenom upravnom odjelu Općine Ivanska.

**V. KAZNENE ODREDBE**

**Članak 22.**

 Novčanom kaznom u iznosu od 4.000,00 kuna kaznit će se pravna osoba, odnosno

novčanom kaznom od 2.000,00 kuna kaznit će se fizička osoba obrtnik:

ako na području Općine Ivanska obavlja dimnjačarske poslove bez zaključenog ugovora o obavljanju dimnjačarskih poslova (članak 3. ove Odluke).

**Članak 23.**

Novčanom kaznom u iznosu od 4.000,00 kuna kaznit će komunalno poduzeće ako :

- ne dostavi u utvrđenom roku godišnji plan pregleda i čišćenja dimnjaka nadležnom tijelu (članak 5. ove Odluke),

- ne obavijesti korisnike dimnjačarskih usluga na propisani način (članak 8. ove Odluke),

- ne očisti i ukloni otpadni materijal i čađu nastalu čišćenjem dimovodnih objekata (članak 15. ove Odluke),

- ne postupi po odredbama članka 12. Odluke,

- ne vodi evidenciju iz članka 13. Odluke,

- ne izda račun i potvrdu o izvršenoj usluzi prema članku 19. Odluke,

- ne postupa po odredbama članka 18. i 19. ove Odluke.

**Članak 24.**

Novčanom kaznom u iznosu od 3.000,00 kuna kaznit će se korisnik dimnjačarskih usluga – pravna osoba zbog postupanja suprotno odredbama članka 10. i članka 11. Odluke.

Za prekršaj iz stavka 1. ovog članka kaznit će se novčanom kaznom u iznosu od 1.500,00 kuna korisnik dimnjačarskih usluga - fizička osoba obrtnik i osoba koja obavlja

samostalnu djelatnost, kad je prekršaj izvršila u vezi s obavljanjem svog obrta, odnosno samostalne djelatnosti.

Za prekršaj iz stavka 1. ovog članka kaznit će se novčanom kaznom u iznosu od 500,00 kuna korisnik dimnjačarskih usluga - fizička osoba.

**IV. PRIJELAZNE I ZAVRŠNE ODREDBE**

**Članak 25.**

Ova Odluka stupa na snagu danom objave u Službenom vjesniku općine Ivanska.

**Članak 26.**

Stupanjem na snagu ove Odluke prestaje važiti Odluka o obavljanju dimnjačarskih poslova (Službeni vjesnik Općine Ivanska br.04/12)

BJELOVARSKO-BILOGORSKA ŽUPANIJA

OPĆINA IVANSKA

OPĆINSKO VIJEĆE

KLASA: 363-02/15-0174

URBROJ: 2110/02-01-15-1

Ivanska, 30.11. 2015. PREDSJEDNICA :

 Ivana Peršić v.r.